
ŠAKIŲ RAJONO SAVIVALDYBĖS  TARYBA

SPRENDIMAS

DĖL SAVIVALDYBĖS PROJEKTŲ BENDRAFINANSAVIMO FONDO  NUOSTATŲ TVIRTINIMO
2009 m. birželio 25 d. Nr. T-252
Šakiai



Savivaldybės taryba, vadovaudamasi Lietuvos Respublikos vietos savivaldos įstatymo (Žin., 1994, Nr.55-1049; 2008, Nr.113-4290) 16 str. 2 d. 41 p., ir savivaldybės tarybos 2008 m. gruodžio 23 d. sprendimu Nr. T-360 „Dėl savivaldybės projektų bendrafinansavimo fondo“, nusprendžia:


1.  Patvirtinti  savivaldybės projektų bendrafinansavimo fondo nuostatus (pridedama).

2. Įgalioti savivaldybės administracijos direktorių pasirašyti šio sprendimo 1 punktu patvirtintus savivaldybės projektų bendrafinansavimo fondo nuostatus.

3. Įpareigoti savivaldybės Biudžeto ir turto  skyrių atidaryti savivaldybės projektų bendrafinansavimo fondo sąskaitą ir, esant lėšų, vykdyti jos apskaitą .
Meras





          


         Juozas Bertašius

PATVIRTINTA

Šakių rajono savivaldybės tarybos

2009 m. birželio 25 d. sprendimu Nr.T-252    

ŠAKIŲ RAJONO SAVIVALDYBĖS PROJEKTŲ BENDRAFINANSAVIMO  FONDO NUOSTATAI

I.  BENDROSIOS NUOSTATOS  


1.Šakių rajono savivaldybės (toliau – Savivaldybė) vykdomų projektų bendrafinansavimo fondo (toliau – Fondas) tikslas – užtikrinti  įgyvendinamų viešųjų projektų bendrafinansavimą, spartinti ES ir kitų fondų projektinių lėšų įsisavinimą koncentruojant ir  optimaliai panaudojant savivaldybės biudžeto ir kitų rėmėjų lėšas  savivaldybės strateginiame plane numatytiems  tikslams pasiekti. Fondas savo veikla siekia padidinti fondinių  lėšų įsisavinimo galimybes ir  sukoncentruoti esamus ribotus finansinius išteklius svarbiausių įgyvendinamų viešųjų projektų bendrafinansavimui.


2. Šie  nuostatai  reglamentuoja tik savivaldybės tarybos sprendimais patvirtintų  projektų veiklos rėmimo sąlygas ir tvarką. 


3. Fondas nėra juridinis asmuo. Fondo lėšų sąmata ir jos įvykdymas tvirtinimas savivaldybės tarybos sprendimu.


4. Fondo lėšos kaupiamos ir apskaitomos atskiroje savivaldybės administracijos sąskaitoje. Lėšų apskaitą tvarko Biudžeto ir turto skyrius./centralizuota buhalterija 


5. Nepanaudotas  Fondo lėšų likutis metų pabaigoje perkeliamas į kitus metus.


6. Fondo lėšos  skiriamos  rajono savivaldybės administracijos direktoriaus įsakymais, parengtais pagal rajono savivaldybės tarybos Regioninės plėtros komiteto rekomendacinius sprendimus. 


7. Fondas savo veikloje  vadovaujasi Lietuvos Respublikos įstatymais, Vyriausybės nutarimais, savivaldybės tarybos sprendimais, savivaldybės administracijos direktoriaus įsakymais ir šiais nuostatais.  

II. FONDO LĖŠŲ ŠALTINIAI


8. Fondo pajamas sudaro:


8.1 Savivaldybės administracijos, jos kontroliuojamų institucijų ar bendros jungtinės veiklos sutartimi susietų organizacijų   vykdomų ar vykdytų viešųjų projektų lėšos, grįžtančios įgyvendinus ES ar kitų fondų bei programų projektus;


8.2. Savivaldybės  biudžeto lėšos, kiekvienais metais skiriamos ES ir kitų fondų bei programų  projektams įgyvendinti;


8.3. Iš ES ir kitų fondų, programų, užsienio bei tarptautinių organizacijų gautos tikslinės lėšos, skiriamos projektų įgyvendinimui;


8.4. Įvairių rėmėjų – įmonių, bankų, fizinių asmenų (šalies ir užsienio) – pervestos tikslinės lėšos;


8.5. Palūkanos už  banke laikomas Fondo lėšas;


8.6. Kitos teisėtai įgytos lėšos.

III. FONDO LĖŠŲ NAUDOJIMAS


9. Fondo lėšos gali būti naudojamos:


9.1.Savivaldybės tiesiogiai ar pagal  jungtinės veiklos (partnerystės) sutartį vykdomų viešųjų projektų bendrafinansavimui.


9.2. Projektų rengimo (įskaitant projektinio pasiūlymo, paraiškos, investicinio projekto, techninės ir kitos dokumentacijos parengimą) išlaidoms finansuoti.


9.3.   Projektų administravimo (įskaitant biuro išlaikymo, transporto, viešinimo ir kitus kaštus) išlaidoms finansuoti, jei tai nėra tinkamos projekto ar programos išlaidos .


9.4.  Informacijos apie Fondo veiklą ir įgyvendinamus projektus viešinimui ir kitoms regioninę plėtrą skatinančioms su projektų rengimu bei įgyvendinimu susijusioms veikloms finansuoti.

IV. FONDO LĖŠŲ ADMINISTRAVIMAS


10. Fondo lėšomis disponuoja ir jas pagal savivaldybės  tarybos  patvirtintą sąmatą  skirsto savivaldybės Tarybos Regioninės plėtros komitetas.


11. Fondui vadovauja Regioninės plėtros komiteto pirmininkas, o jam nesant komiteto pirmininko  pavaduotojas. 


12. Fondo veiklą organizuoja ir rengia visą medžiagą savivaldybės tarybos  Regioninės plėtros komitetui  savivaldybės administracijos Regioninės plėtros skyrius (toliau-Skyrius).


13. Vadovaudamas Fondo veiklai savivaldybės Regioninės plėtros  Komitetas:


13.1. ne rečiau 1 kartą per ketvirtį bei atsižvelgiant į  projektų bendrafinansavimo lėšų poreikį, rengia  išplėstinius komiteto  posėdžius. Į išplėstinius komiteto posėdžius kviečiami projektus įgyvendinančių savivaldybės administracijos skyrių , biudžeto ir turto skyriaus suinteresuotų institucijų vadovai, projektų vadovai, Šakių krašto vietos veiklos grupės, verslo bendruomenės, Šakių bendruomenių centrų asociacijos, Šakių jaunimo sąjungos „Apskritasis stalas"  ir kitų konkrečiu sprendimu suinteresuotų pusių atstovai.

  
13.2. svarsto ir teikia savivaldybės administracijos direktoriui rekomendacinio pobūdžio sprendimus dėl     

   
Fondo lėšų naudojimo;

 
 13.3. nustato pašymų dėl Fondo lėšų gavimo pateikimo ir jų svarstymo tvarką;

              
13.4. ne vėliau kaip per 2 mėnesius nuo metų pradžios pateikia  savivaldybės tarybai tvirtinti metines fondo veiklos ir lėšų panaudojimo ataskaitas.


13.5. ne vėliau kaip per 3 mėnesius nuo metų pradžios pateikia  savivaldybės tarybai tvirtinti einamųjų metų fondo lėšų panaudojimo sąmatas.


14. Oganizuodamas Fondo veiklą, savivaldybės Regioninės plėtros skyrius:


14.1. rengia medžiagą Savivaldybės regioninės plėtros komiteto išplėstiniams posėdžiams Fondo veiklos klausimais.


14.2. rengia savivaldybės Tarybos,  Regioninės plėtros komiteto sprendimų, savivaldybės administracijos direktoriaus įsakymų projektus dėl fondo lėšų panaudojimo.


14.3. Organizuoja projektų bendrafinansavimo ar jungtinės veiklos sutarčių projektų,  kitų   bendrafinansavimo dokumentų rengimą  bei  derinimą .


14.4.  skelbia su Fondo veikla susijusią  informaciją  savivaldybės interneto svetainėje bei spaudoje;


14.5. per 2 mėnesius nuo kalendorinių metų pradžios teikia savivaldybės administracijos direktoriui ir regioninės plėtros komitetui ataskaitą apie Fondo veiklą.


14.6. tvarko visą su Fondo veikla susijusią dokumentaciją.


15. Kaupdamas Fondo lėšas, savivaldybės administracijos Biudžeto ir turto skyrius/centralizuota buhalterija.           


15.1. tvarko fondo sąskaitos apskaitą.

V. KONTROLĖ IR ATSAKOMYBĖ


16. Fondo lėšų gavėjas yra atsakingas už lėšų panaudojimą pagal tikslinę paskirtį.


17. Išaiškėjus  aplinkybėms, kad projektas vykdomas netiksliai pagal  projekto įgyvendinimo planą ar  lėšos naudojamos ne pagal projekto sąmatą, Regioninės plėtros komiteto siūlymu savivaldybės administracijos direktorius nurodo lėšų gavėjui grąžinti lėšas į fondo sąskaitą ne vėliau kaip per 14 darbo dienų nuo aplinkybių paaiškėjimo datos.


18. Fondo lėšų gavėjas, įgyvendinęs projektą arba panaudojęs lėšas pagal numatytą paskirtį iki ateinančių metų sausio 5 dienos paruošia ir pateikia veiklos ataskaitą Regioninės plėtros skyriui bei finansinės veiklos ataskaitą apie finansinės paramos panaudojimą Biudžeto ir turto skyriui.


19. Fondo lėšų panaudojimo kontrolė vykdoma teisės aktų nustatyta tvarka.

VI. NUOSTATŲ GALIOJIMAS IR FONDO LIKVIDAVIMAS


Šie nuostatai  gali būti keičiami, pildomi ar netenka galios ir fondas likviduojamas tik savivaldybės tarybos sprendimu.

